钦定古今图书集成/明伦汇编/氏族典/第606卷 > 《郑樵通志》 > 慕容儁
## 钦定古今图书集成/明伦汇编/氏族典/第606卷 > 《郑樵通志》 > 慕容儁

按《晋书慕容儁载记》，“儁字宣英，皝之第二子也。身长
八尺二寸，姿貌魁伟，博观图书，有文武干略。皝为燕
王，拜儁假节安北将军燕王世子。皝死，永和五年，僭
即燕王位，称元年，赦其境内。穆帝拜儁为使持节、侍
中、大都督、都督河北诸军事、幽冀并平四州牧、大将
军、大单于、燕王，承制封拜。以永和八年僭即皇帝位”，
大赦境内，建元曰“元玺”，署置百官。追尊廆为高祖武
宣皇帝，皝为太祖文明皇帝。升平元年，立子𬀩为太
子，赦其境内，改元曰光寿。升平四年，儁死，时年四十
二，在位十一年，伪谥景昭皇帝，庙号烈祖，墓号龙陵。
儁雅好文籍，自初即位至末年，讲论不倦，览政之暇，
唯与侍臣错综义理，凡所著述四十馀篇。性严重，慎
威仪，未曾以慢服临朝，虽闲居宴处，亦无懈怠之色
云。